**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Законa о потврђивању Споразума између Владе Републике Србије и Владе Републике Турске о сарадњи у области образовања, потписан је у Анкари, 18. јануара 2022. године, садржан је у члану 99. став 1. тачка 4 Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Након анализе досадашње сарадње, а у циљу успостављања и унапређивања сарадње у области образовања, Министарство просвете, науке и технолошког развоја потврдило је иницијативу за закључење Споразума.

Полазећи од основних разлога којима се две стране руководе у жељи да успоставе и значајно унапреде сарадњу у области образовања, у духу унапређења узајамног разумевања и оснаживања билатералних односа, као и заједничке свести о значају унапређења што непосредније сарадње у области образовања, текст Споразума потврђује жељу двеју страна да ту сарадњу подржавају и развијају као питање од обостраног интереса.

Закључивањем Споразума ствара се правни оквир за успостављање и развијање сарадње у области образовања. Стране потписнице верују у корист повећања сарадње двеју земаља у области образовања, изражавајући спремност за даље јачање односа између њихових институција одговорних за образовање.

У преамбули се потврђује жеља две стране за олакшаном сарадња у области образовања која ће се реализовати у корист повећања сарадње двеју земаља у области образовања узимајући у обзир национално законодавство на снази у двема државама у области образовања.

У даљем тексту (чл. 1.-2.) прописан је циљ споразума који подразумева побољшање сарадње између релевантних институција обе стране у области образовања засноване на једнакости и узајамном поштовању у складу са националним законодавством уговорних страна и међународним законима, као и обим сарадње.

Члановима 3. – 12. регулисана је размена информације и искуства, унапређење сарадње у области струковног и техничког образовања, подстицање подучавања својих службених језика, отворање образовних институција, размена предавача, стипендије, оснивање, заједничке радне групе, изједначавање диплома, промовисање заједничких вредности, заштита личних права интелектуалне својине и извршни органи одговорни за спровођење споразума.

Завршна одредба Споразума (чл.13.-16.) односе се на техничке и финансијске одредбе, решавање спорова, додаци, измене, допуне и процедуре у погледу ступања на снагу Споразума.

**III. ДА ЛИ СЕ МЕЂУНАРОДНИМ УГОВОРОМ СТВАРАЈУ ФИНАНСИЈСКЕ ОБАВЕЗЕ У ЊЕНОМ ИЗВРШЕЊУ**

Не стварају се финансијске обавезе извршавањем овог међународног уговора.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

За реализацију овог споразума, није потребно обезбедити  средства у буџету Републике Србије, тако да и за реализацију предметног закључка нису потребна средства из буџета Републике Србије.

Уколико се за реализацију наведеног споразума буде појавила потреба за непредвиђеним средствима, Министарство просвете ће предвиђене активности спровести у оквиру расположивог буџета, који му буде одобрен за наредну буџетску годину.